RÅDETS FORORDNING (EF) Nr. 1530/95 af 29. juni 1995 om ændring af forordning (EØF) nr. 1418/76 om den fælles markedsordning for ris

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Iværksættelsen af Uruguay-rundens aftaler indebærer, at tærskelprisen i de fælles markedsordninger bortfalder; indikativprisen, der blev anvendt til beregning af tærskelprisen, har således mistet sin betydning; derfor bør henvisninger til indikativprisen fjernes fra bestemmelserne;

på grund af indikativprisens bortfald er det nødvendigt at tilpasse bestemmelsen om hvorledes overgangsgodtgørelsen for afskallet ris beregnes; for at opretholde dette beløbs størrelse bør opkøbsprisen, multipliceret med 1,8, anvendes som beregningselement;

eftersom der ikke findes nogen præcis definition af umodne korn, er der opstået problemer ved tariferingen af brudris med henblik på anvendelsen af landbrugsimportafgifterne; for at sikre en ensartet anvendelse af den kombinerede nomenklatur og for at undgå svig bør der foretages en nærmere præcisering af reglen for måling af korn i bilag A til forordning (EØF) nr. 1418/76 (4), således at korn, som ikke er fuldmodne, betragtes som hele korn -

UDSTEDT FØLGENDE FORORDNING:

Artikel 1

I forordning (EØF) nr. 1418/76 foretages følgende ændringer:

1) Artikel 3 affattes således:

»Artikel 3

1. For Fællesskabet fastsættes der årligt inden den 1. august for det høstår, der begynder det følgende år, en enhedsinterventionspris for uafskallet ris. Prisen fastsættes for en standardkvalitet.

2. Den i stk. 1 nævnte pris og standardkvalitet fastsættes efter proceduren i traktatens artikel 43, stk. 2.«

2) Artikel 4 affattes således:

»Artikel 4

1. Enhedsinterventionsprisen fastsættes for interventionscentret Vercelli, som er center i det område i Fællesskabet, der har det største overskud af ris, i engrosleddet, uemballeret, frit lager, ikke aflæsset. Den gælder for alle for Fællesskabet fastsatte interventionscentre.

2. Rådet vedtager på forslag af Kommissionen og med kvalificeret flertal reglerne for fastlæggelse af de interventionscentre, for hvilke enhedsinterventionsprisen gælder.

3. Efter proceduren i artikel 27 fastsættes følgende:

a) efter høring af de berørte medlemsstater, de i stk. 2 nævnte interventionscentre

b) satsen for omregning af afskallet ris til uafskallet ris og omvendt

c) satsen for omregning af afskallet ris til sleben ris og halvsleben ris og omvendt

d) forarbejdningsomkostningerne og biprodukternes værdi.«

3) Artikel 7, stk. 1, affattes således:

»1. De interventionspriser og opkøbspriser, der er nævnt i artikel 5, stk. 2, øges med månedlige forhøjelser, som fordeles over hele høståret eller en del af dette.«

4) Artikel 8, stk. 2, litra a), affattes således:

»a) for afskallet ris: forskellen mellem den i sidste måned af høståret gældende opkøbspris, multipliceret med 1,8, og opkøbsprisen i den første måned af det nye høstår, multipliceret med 1,8«.

5) Artikel 14, stk. 12, andet afsnit, første led, affattes således:

»- for afskallet ris: forskellen mellem den opkøbspris, der gælder i den sidste måned af høståret, multipliceret med 1,8, og opkøbsprisen i den første måned af det nye høstår, multipliceret med 1,8«.

6) Bilag A ændres således:

Punkt 2, litra d), nr. ii), affattes således:

»ii) prøven sorteres ved sigtning for kun at få hele korn, inklusive korn, der ikke er fuldmodne«.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra høståret 1995/96.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 29. juni 1995.

På Rådets vegne

J. BARROT

Formand

(1) EFT nr. C 99 af 21. 4. 1995, s. 4.

(2) EFT nr. C 151 af 19. 6. 1995.

(3) EFT nr. C 155 af 21. 6. 1995, s. 21.

(4) EFT nr. L 166 af 25. 6. 1976, s. 1. Forordningen er senest ændret ved forordning (EF) nr. 3290/94 (EFT nr. L 349 af 31. 12. 1994, s. 105).